บลจ.กรุงไทย ลงทุนตราสารหนี้รัสเซีย 2 ปี
บลจ.กรุงไทย บุกถิ่น &#8220;หมีขาว&#8221; ลงทุนตราสารหนี้รัสเซีย 2 ปี 7 เดือน จ่าย 3.5%&nbsp;
21 ก.ย. 2553

บลจ.กรุงไทย บุกถิ่น “หมีขาว” ลงทุนตราสารหนี้รัสเซีย 2 ปี 7 เดือน จ่าย 3.5%  
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ระหว่างวันที่ 22-28 ก.ย. นี้ บริษัทขายกองทุนเปิดกรุงไทย รัสเซีย ฟิกซ์อินคัม 1 ที่มีนโยบายลงทุนตราสารหนี้ที่ออกโดยรัฐบาลและเอกชนของประเทศรัสเซีย อายุโครงการ 2 ปี 7 เดือน มูลค่าโครงการ 1,500 ล้านบาท และคาดว่า จะให้ผลตอบแทนสุทธิประมาณ 3.5% ต่อปี และจะรับซื้อคืนหน่วยลงทุนอัตโนมัติทุก 3 เดือน 
นอกจากนี้ ยังมีการป้องกันความเสี่ยงอัตราแลกเปลี่ยนเต็มจำนวน ทำให้ไม่ได้รับผลกระทบจากการแข็งค่าของเงินบาท
ทั้งนี้ การลงทุนตราสารหนี้ประเทศรัสเซียจะเป็นการลงทุนผ่านตราสารประเภท Loan Participation Note (LPN) สกุลเงินเหรียญสหรัฐ โดยกิจการของรัสเซียจะตั้งบริษัทและจดทะเบียนในตลาดยุโรป เพื่อให้เป็นผู้ออกตราสาร ขณะที่กิจการจะมีฐานะเป็นผู้กู้จากบริษัทดังกล่าวอีกทอดหนึ่ง ซึ่งเป็นวิธีทีได้รับความนิยมจากกิจการของรัสเซีย เนื่องจากจะได้สิทธิประโยชน์ทางภาษี 
กองทุนจะเข้าลงทุนในตราสารหนี้ของรัฐวิสาหกิจรัสเซีย 5 แห่ง ที่ได้รับการจัดอันดับความน่าเชื่อถืออยู่ที่ BBB ได้แก่ ธนาคาร Russian Agricultural Bank, VTB Bank, Bank of Moscow, SBER Bank และ Gazprom OAO ในสัดส่วน 20% เท่าๆ กัน
“รัฐวิสาหกิจที่เราเข้าไปลงทุนเป็นกิจการที่มีความแข็งแกร่ง โดยธนาคารทั้ง 4 แห่ง โดยเป็นธนาคารที่อยู่ในกลุ่ม TOP5 ของรัสเซีย มีเงินกองทุนต่อสินทรัพย์เสี่ยงไม่ต่ำกว่า 17% และเงินกองทุนขั้นที่ 1 มากกว่า 11% ขณะที่บริษัท Gazprom ทำธุรกิจพลังงานถือครองทรัพยากรธรรมชาติประมาณ 17% ของแหล่งสำรองในโลก หรือ 70% ของแหล่งสำรองในรัสเซีย” นายศรชัย เตรียมวรกุล ผู้อำนวยการ ฝ่ายลงทุน-งานลงทุนตราสารหนี้ บลจ.กรุงไทย กล่าว    
ขณะเดียวกัน นายสมชัย อมรธรรม ผู้อำนวยการฝ่ายวิจัย บลจ.กรุงไทย กล่าวว่า ประเทศรัสเซีย ถือเป็นหนึ่งในกลุ่มประเทศ BRIC ซึ่งเป็นประเทศเศรษฐกิจเกิดใหม่ที่ได้รับความสนใจจากนักลงทุน เนื่องจากมีฐานะทางการเงินที่แข็งแกร่ง ภาระหนี้สาธารณะอยู่ในระดับต่ำ และมีศักยภาพที่จะเติบโต โดยเฉพาะจากการเป็นเจ้าของแหล่งสำรองพลังงานขนาดใหญ่ของโลก ซึ่งคาดว่า ในปี 2553 จะมีอัตราการขยายตัวทางเศรษฐกิจ 4% และ 4.5% ในปี 2554 
นอกจากนี้ กรรมการผู้จัดการ บลจ.กรุงไทย กล่าวอีกว่า บลจ.กรุงไทย ถือเป็น บลจ.แรกที่ออกกองทุนเพื่อลงทุนตราสารหนี้ในประเทศรัสเซีย และเชื่อว่า หลังจากนี้ กองทุนตราสารหนี้ประเทศรัสเซียจะเข้ามาทดแทนการลงทุนในกองทุนพันธบัตรเกาหลีใต้ เนื่องจากในปัจจุบันผลตอบแทนจากการลงทุนพันธบัตรเกาหลีใต้ลดความน่าสนใจลง โดยกองทุนพันธบัตรเกาหลีใต้อายุ 3 ปี อัตราผลตอบอยู่ที่ 2.5% ต่อปี